tibetanske tæpper
Tibetanske tæpper, tæpper og andre håndknyttede brugstekstiler udført i Tibet. Gamle eksemplarer, der omfatter mindre gulvtæpper, saddeltasker og uregelmæssigt formede saddeltæpper, er som regel udført i uld, ret groft knyttede og med mønstre påvirket af kinesiske motiver og buddhistisk ikonografi. Særprægede er tæpperne med afbildning af et tigerskind. Fra 1959 er en kommerciel produktion af tæpper med vidt forskellige mønstre sat i gang af tibetanske flygtninge i Nepal, Bhutan og Indien, mens de traditionelle teknikker, mønstre og farver senere er genoptaget i Tibet.